b'\n_START_ARTICLE_\nVinko Zor\n_START_SECTION_\n\xc5\xbdivljenje in delo\n_START_PARAGRAPH_\nObiskoval je Klasi\xc4\x8dno gimnazijo v \xc5\xa0entvidu pri Ljubljani (1905\xe2\x80\x931913) in nadaljeval s \xc5\xa1tudijem bogoslovja v Ljubljani (1913-1916) in bil 1916 posve\xc4\x8den. Kot kaplan je slu\xc5\xbeboval: v Srednji vasi v Bohinju (1917-1919), v \xc4\x8crnomlju (1919-1923), na Jesenicah (1923-1924) ter od 1924 do smrti v Ljubljani v \xc5\xbeupniji Sv. Petra (le 1935\xe2\x80\x931940 \xc5\xbeupniji sv. Cirila in Metoda)._NEWLINE_Od 1924 je bil pla\xc4\x8dani uradnik Prosvetne zveze v Ljubljani, od 1926 tajnik in urednik Vestnika PZ (1924\xe2\x80\x931941). Pokazal je velik smisel za uvajanje tehni\xc4\x8dnih pripomo\xc4\x8dkov v ljudskoprosvetno delo, npr. kinoprojektor, diaprojektor (zbral tedaj najve\xc4\x8djo zbirko diapozitivov v dr\xc5\xbeavi), radijski oddajnik, ki ga je zveza dobila 1928 v najem za 15 let. Organiziral je razli\xc4\x8dne te\xc4\x8daje in prosvetne ve\xc4\x8dere z izbranimi predavatelji, ki so bila organizirana v Ljubljani in njeni okolici, prirejal izlete v romarske in druge kraje tako doma kot tudi v tujini. O prosvetnem delu je napisal \xc4\x8dlanke: Na\xc5\xa1e prosvetno delo (1927), Katoli\xc5\xa1ka prosvetna organizacija v Nem\xc4\x8diji (1938), Prosveta in na\xc5\xa1 radio (1938) in uredil knjigo: Priro\xc4\x8dni katalog Prosvetne zveze (1929). Od mladega je obiskoval doma\xc4\x8de in tuje gore, na Triglavu je bil 63-krat. V letih 1932\xe2\x80\x931941 bil \xc4\x8dlan glavnega odbora SPD. Napisal je \xc4\x8dlanek Skozi kraljestvo Dolomitov (Planinski vestnik, 1935).'